Родная зямля  
*Уладзімір Караткевіч*

Я хачу правесці вас па зямлі, якая для мяне даражэй за усё. Самы ўтульны і чароўны кут.

Якая яна, мая зямля? Гэта залатыя палі збажыны з сінімі вочкамі васількоў. Светлыя ад бяроз гаі, што аглухлі ад птушынага звону. I пушчы, падобныя на храмы[[1]](#footnote-1). Пушчы, дзе горда нясуць свае кароны алені. Гэта бясконцыя жылы рэк, у якіх плешчуцца бабры і рыба на захадзе сонца. I гэта амаль адзінаццаць тысяч азёр, чыстых, як усмешка дзіцяці.

Гэта ў мінулым гераічная і шматпакутная зямля. Безліч разоў грукалі па ёй калясніцы[[2]](#footnote-2) вайны. Але мы, дзеці Беларусі, ганарымся тым, што ў гэтых войнах яна ніколі не была агрэсарам[[3]](#footnote-3). Іншая справа, што яна заўсёды мужна і да канца бараніла сваю праўду і веру.

Памяць маёй зямлі аб гэтым і ў старадаўніх гарадзішчах[[4]](#footnote-4), і ў курганах[[5]](#footnote-5), пад якімі спяць яе абаронцы.

I перш за ўсё памяць маёй зямлі — гэта людзі і іх вечная, неўміручая[[6]](#footnote-6) праца.

Пранікніцеся любоўю да маёй роднай Беларусі, людзі. Велічная, гордая, яна таго вартая.

1. *Храм* — збудаванне, прызначанае для адпраўлення набажэнства і рэлігійных абрадаў, царква. [↑](#footnote-ref-1)
2. *Калясні́ца* — у старажытных грэкаў і рымлян — двухколавая павозка, якой карысталіся ў час спаборніцтваў, баёў. [↑](#footnote-ref-2)
3. *Агрэ́сар* — захопнік. [↑](#footnote-ref-3)
4. *Гарадзі́шча* — месца, дзе захаваліся рэшткі старажытнага горада. [↑](#footnote-ref-4)
5. *Курга́н* — высокі старадаўні магільны насып. [↑](#footnote-ref-5)
6. *Неўміру́чы* — які застаецца назаўсёды ў памяці людзей. [↑](#footnote-ref-6)